**George Edgar Abecassis** (21. maaliskuuta 1913 Walton-on-Thames, Surrey – 18. joulukuuta 1991 Ibstone, Buckinghamshire) oli brittiläinen kilpa-autoilija. Hän osallistui kausilla 1951 ja 1952 kahteen Formula 1:n MM-sarjan Sveitsin Grand Prix’hin Hersham and Walton Motors -tallin autolla. Hän oli tallin osaomistaja. Abecassis ajoi vuonna 1950 Le Mansin 24 tunnin ajon luokkavoittoon, ja lisäksi hän osallistui useaan MM-sarjan ulkopuoliseen F1-kilpailuun. Abecassis oli aika-ajoissa parhaimmillaan kymmenes.

Ura
---

### Ennen sotaa

Abecassis aloitti kilpailemisen vuonna 1935 muokatulla Austin 7:llä, mutta varsinaisesti teki itsensä tunnetuksi kausilla 1938 ja 1939 ajaen Alta-autoa. Vuonna 1939 hän voitti Imperial Grand Prix’n. Sodan puhjettua hän liittyi Royal Air Forceen, ja hänestä tuli kokenut pilotti. Hänet palkittiin Distinguished Flying Cross -kunniamerkillä.

### Sodan jälkeen

Toisen maailmansodan jälkeen Abecassis palasi kilpa-autoilun pariin. Pääasiassa hän ajoi autoja sota-aikaa edeltäneitä ajoilta, mutta sitten hänestä tuli John Heathin tallikaveri Hersham and Walton Motors -tallissa, jonka osaomistaja hän oli. Hän auttoi kehittämään Altaa ja kilpaili useilla eri autoilla, mutta juuri HWM:llä hän ajoi uransa ainoissa F1-sarjan MM-osakilpailuissa. F1:stä menestystä ei tullut, mutta hän menestyi paremmin Aston Martinin urheiluautokilpailijana. Hän voitti luokkansa Le Mansin 24 tunnin ajon vuonna 1950 Lance Macklinin kanssa. Hän osallistui Le Mansin kilpailuun myös vuosina 1951 ja 1953. Lisäksi hän sijoittui toiseksi vuoden 1953 Sebringin 12 tunnin ajossa yhdessä Reg Parnellin kanssa.

Vuonna 1956 John Heath kuoli Mille Miglia -kilpailussa sattuneessa onnettomuudessa. Abecassis jätti tästä syystä kilpa-ajamisen. Hän oli myös Facel Vegan Britannian maahantuoja. Abecassis meni naimisiin Aston Martinin pääjohtajan Sir David Brownin tyttären kanssa. Abecassis kuoli 18. joulukuuta 1991 78-vuotiaana.

Tuloksia
--------

### Formula 1:n MM-kilpailujen tulokset

| Vuosi | Talli | 1 | 2 | 3 | 4 | 5 | 6 | 7 | 8 | Sijoitus | Pisteet |
| --- | --- | --- | --- | --- | --- | --- | --- | --- | --- | --- | --- |
| 1951 | HWM | SWIKesk. | INDY | BEL | FRA | GBR | GER | ITA | ESP | - | 0 |
| 1952 | HWM | SWIKesk. | INDY | BEL | FRA | GBR | GER | DUT | ITA | - | 0 |

### Tärkeimpiä MM-sarjan ulkopuolisia F1-kilpailuja

| Vuosi | Grand Prix | Rata | Auto | Sija |
| --- | --- | --- | --- | --- |
| 1938 | Yhdistynyt kuningaskunta Crystal Palace Grand Prix | Crystal Palace | Alta 12/50 | 2. |
| Yhdistynyt kuningaskunta Imperial Trophy | Crystal Palace | Alta 12/50 | 2. |
| 1939 | Yhdistynyt kuningaskunta Imperial Trophy | Crystal Palace | Alta 15/20 | 1. |
| 1947 | Italia I Caracalla Grand Prix F2 | Caracalla | Cisitalia-Fiat D46 | 2. |
| 1948 | Yhdistynyt kuningaskunta II J.C.C. Jersey Road Street | Saint Helier | Maserati 6CM | 2. |
| 1951 | Yhdistynyt kuningaskunta I Winfield Cup F2 | Winfield | HWM 51-Alta | 2. |
| 1952 | Yhdistynyt kuningaskunta I Ibsley Race | New Forest | HWM 52-Alta | 2. |

Lähteet
-------

1. ↑  TracesOfWarView and modify data on Wikidata. Tieto on haettu Wikidatasta.
2. ↑ . Tieto on haettu Wikidatasta.
3. ↑  GEORGE ABECASSIS *motorsportmagazine.com*. Viitattu 13.8.2019. (englanniksi)
4. ↑  STATS F1: George ABECASSIS - Starting grid 10th • STATS F1 *www.statsf1.com*. Viitattu 4.9.2017. (englanniksi)
5. ↑  George Abecassis (1913–1991) Findagrave.com. Viitattu 30.8.2008. (englanniksi)
6. 1 2 3  Drivers: George Abecassis Grandprix.com. Viitattu 30.8.2008. (englanniksi)

Aiheesta muualla
----------------

* George Abecassis ChicaneF1.com-sivustolla